กองK-JPกำไรหุ้นญี่ปุ่นปันผล3เดือน40สต.
บลจ.กสิกรไทย แจกปันผลกองทุน K-JP อัตรา 40 สตางค์ หลังตั้งกอง 3 เดือน มองหุ้นญี่ปุ่นย่อตัวจังหวะเข้าลงทุน
3 เม.ย. 2558

บลจ.กสิกรไทย แจกปันผลกองทุน K-JP อัตรา 40 สตางค์ หลังตั้งกอง 3 เดือน มองหุ้นญี่ปุ่นย่อตัวจังหวะเข้าลงทุน
นายนาวิน  อินทรสมบัติ  ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า บริษัทเตรียมจ่ายเงินปันผลกองทุนเปิดเค ญี่ปุ่น หุ้นทุน (K-JP) สำหรับผลการดำเนินงานตั้งแต่วันที่ 19 ธ.ค.2557-31 มี.ค. 2558 ในอัตรา 0.40 บาทต่อหน่วย โดยจะจ่ายให้ผู้ถือหน่วยลงทุนที่มีชื่อในสมุดทะเบียนเวลา 8.00 น. ของวันที่ 31 มี.ค.2558 รวมมูลค่ากว่า 91 ล้านบาท กำหนดจ่ายเงินปันผลในวันที่ 10 เม.ย.2558                สำหรับผลการดำเนินงานย้อนหลังของกองทุน K-JP นับตั้งแต่ต้นปีให้ผลตอบแทนที่ 8.96% และสามารถจ่ายเงินปันผลเป็นครั้งแรกหลังจากจัดตั้งกองทุนในวันที่ 17 ธ.ค.2557 หรือคิดเป็นอัตราผลตอบแทนจากเงินปันผล 3.64% ในระยะเวลาเพียง 3 เดือน                กองทุน K-JP มีนโยบายลงทุนผ่านกองทุนหลัก Schroder International Selection Fund Japanese Equity, Class A Acc ซึ่งบริหารจัดการโดย Schroder Investment Management (Luxembourg) S.A. เน้นลงทุนในหุ้นบริษัทญี่ปุ่นที่มีผลประกอบการดี มีความสามารถในการแข่งขันสูง และมีความยั่งยืนในการเติบโตของธุรกิจ โดยไม่จำกัดหมวดหมู่ของอุตสาหกรรมหรือขนาดของบริษัท เพื่อความคล่องตัวในการลงทุน                อย่างไรก็ตาม แม้ว่าในช่วงที่ผ่านมาระดับราคาหุ้นญี่ปุ่นปรับตัวสูงขึ้น จนทำระดับสูงสุดในรอบ 15 ปี แต่ถือว่ายังอยู่ในระดับค่อนข้างต่ำเมื่อเทียบกับค่าเฉลี่ยในอดีต ซึ่งล่าสุดตลาดหุ้นญี่ปุ่นปรับตัวลดลงจากแรงเทขายทำกำไรของนักลงทุนในช่วงระยะสั้น ทำให้กองทุน K-JP มีความน่าสนใจเพิ่มขึ้น เพราะถือเป็นโอกาสที่จะทำกำไรจากการลงทุนได้มากขึ้น เพราะเชื่อมั่นว่าตลาดหุ้นญี่ปุ่นยังมีแนวโน้มเติบโตได้ดีในระยะยาว จากหลายปัจจัยบวกสนับสนุน ทั้งจากมาตรการอัดฉีดเม็ดเงินเข้าสู่ระบบอย่างต่อเนื่อง รวมถึงประสิทธิภาพของนโยบายธนูดอกที่ 3 ที่จะส่งผลต่อการเติบโตของตลาดหุ้นและเศรษฐกิจญี่ปุ่นในระยะต่อไป